SAWAD ตั้งเป้าสินเชื่อใหม่ปี 65 โต 20-30% เดินหน้าขยายสาขาแตะ 5,500 แห่ง
SAWAD เปิดกลยุทธ์ครึ่งปีหลังเดินหน้าขยายสาขาให้ครบ 5,500 แห่ง พร้อมตั้งเป้ายอดปล่อยสินเชื่อใหม่ปีนี้โตประมาณ 20-30% เทียบกับปีก่อน
SAWAD เปิดกลยุทธ์ครึ่งปีหลังเดินหน้าขยายสาขาให้ครบ 5,500 แห่ง พร้อมตั้งเป้ายอดปล่อยสินเชื่อใหม่ปีนี้โตประมาณ 20-30% เทียบกับปีก่อน
17 ส.ค. 2565

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 16 ส.ค.65 ว่า ผลการดำเนินงานไตรมาสที่ 2 ประจำปี 2565 ของบริษัทและบริษัทย่อย มีกำไรสุทธิรวม 1,140.75 ล้านบาท มีรายได้ดอกเบี้ยราว 1,917.44 ล้านบาท และรายได้อื่นราว 829.50 ล้านบาท ขณะที่รายได้รวมอยู่ที่ 2,746.94 ล้านบาท เติบโต 11.89% เมื่อเทียบกับช่วงเดียวกันของปีก่อน
ทั้งนี้รายได้และกำไรสุทธิที่เติบโตมาจากการขยายตัวของธุรกิจสินเชื่อจำนำทะเบียนรถ สินเชื่อเช่าซื้อรถจักรยานยนต์ใหม่ และธุรกิจประกันภัยตามลำดับ โดยได้อานิสงส์จากสถานการณ์โควิดที่คลี่คลายดีขึ้น อัตราเงินเฟ้อที่พุ่งสูงขึ้นและเศรษฐกิจภายในประเทศเริ่มมีแนวโน้มการฟื้นตัว สนับสนุนให้เกิดความต้องการสินเชื่อเพิ่มขึ้น
ขณะที่ผลการดำเนินงานงวด 6 เดือน มีรายได้ดอกเบี้ย 3,642.82 ล้านบาท และรายได้อื่น 1,623.35 รวมรายได้อยู่ที่ 5,266.17 ล้านบาท และมีกำไรสุทธิอยู่ที่ 2,269.35 ล้านบาท โดยรายได้และกำไรสุทธิอยู่ในระดับทรงตัวเมื่อเทียบกับช่วงเดียวกันของปีก่อน
สำหรับกลยุทธ์ครึ่งปีหลัง บริษัทเตรียมขยายสาขาเพิ่มเติมให้ครบ 5,500 สาขาครอบคลุมทั่วประเทศ และผลักดันให้บริษัทย่อยเติบโตแบบก้าวกระโดดเสริมความแข็งแกร่งขององค์กรในภาพรวม เพื่อให้เข้าถึงบริการและสามารถดูแลลูกค้าในทุกกลุ่มได้อย่างใกล้ชิด อีกทั้งช่วยสนับสนุนให้เกิดการปล่อยสินเชื่อใหม่ตามแผน ซึ่งคาดว่าจะสามารถปล่อยสินเชื่อใหม่ทั้งปี 2565 เพิ่มขึ้นกว่า 20-30% เมื่อเทียบกับปี 2564 โดยเป็นการปล่อยสินเชื่อใหม่ซึ่งไม่นับรวมกับ บริษัท เงินสดทันใจ จำกัด ที่ร่วมธุรกิจกับธนาคารออมสิน
ส่วนอีกกลยุทธ์คือการเร่งประชาสัมพันธ์การสื่อสารแบรนด์และผลิตภัณฑ์ของบริษัทเพิ่มขึ้น เพื่อสร้างการรับรู้ ขยายฐานลูกค้า และสนับสนุนการเข้าถึงแหล่งเงินทุนในระบบด้วยอัตราดอกเบี้ยที่เป็นธรรม ส่วนความคืบหน้าการปรับโครงสร้างธุรกิจด้วยการควบรวมกิจการระหว่างบริษัทเงินทุน ศรีสวัสดิ์ จำกัด (มหาชน) หรือ BFIT และบริษัทศรีสวัสดิ์ แคปปิตอล จำกัด หรือ SCAP อยู่ระหว่างการดำเนินการตามแผน คาดว่าจะแล้วเสร็จภายในไตรมาส 3 ของปีนี้